Приложение № 9

|  |  |  |
| --- | --- | --- |
|  | **ОПЕРАТИВНА ПРОГРАМА**  **“ОКОЛНА СРЕДА 2014 – 2020 г.”** | Европейски съюз  Европейски структурни и инвестиционни фондове |
| Главна дирекция “Оперативна програма околна среда”  ope@moew.government.bg | | |

**РЕД ЗА ОЦЕНЯВАНЕ НА ПРОЕКТНИ ПРЕДЛОЖЕНИЯ ПО ПРОЦЕДУРИ ЧРЕЗ КОНКУРЕНТЕН ПОДБОР ПО ПОДХОДА „ВОДЕНО ОТ ОБЩНОСТИТЕ МЕСТНО РАЗВИТИЕ“ В РАМКИТЕ НА ОПЕРАТИВНА ПРОГРАМА „ОКОЛНА СРЕДА 2014 – 2020 Г.“**

**І. ОБХВАТ НА ПРАВИЛАТА**

**Чл. 1.** Настоящите правила уреждат реда за оценяване от Местната инициативна група на проектни предложения по процедура чрез подбор „Подобряване на природозащитното състояние на видове от мрежата Натура 2000 чрез подхода ВОМР на територията на МИГ Белене-Никопол“ по приоритетна ос 3 на оперативна програма „Околна среда 2014-2020 г.“ (ОПОС 2014 – 2020 г.), включително:

* 1. извършване на оценка от страна на МИГ на регистрираните в срок проектни предложения за съответствие с критериите за оценка, одобрени от Комитета за наблюдение на ОПОС 2014-2020 г.;
  2. преглед и проверка от страна на Управляващия орган (УО) на ОПОС 2014-2020 г. на утвърдените от Управителния съвет (УС) на МИГ насоки и/или друг документ, определящи условията за кандидатстване и условията за изпълнение, включително тяхното изменение и проверка на процедурата за подбор на проекти, относно спазването на приложимото законодателство и указанията на УО на ОПОС 2014-2020 г.;
  3. вземане на решение от ръководителя на УО на ОПОС 2014-2020 г. за предоставяне на безвъзмездна финансова помощ (БФП) за всяко одобрено проектно предложение, което се обективира в административен договор за предоставяне на БФП или издаване на заповед за прекратяване на процедурата чрез подбор.

**Чл. 2.** Настоящите правила уреждат условията и реда за връщане от ръководителя на УО на ОПОС 2014-2020 г. на оценителния доклад за повторно извършване на процедурата по оценка.

**ІІ. ИЗВЪРШВАНЕ НА ОЦЕНКА НА ПРОЕКТНИТЕ ПРЕДЛОЖЕНИЯ**

# Чл. 3. (1) Редът за оценка подлежи на одобрение от Управляващия орган на ОПОС 2014-2020 г. по реда на и при условията посочени в чл. 41, ал. 3 – ал. 6 от ПМС №161/2016 г.

# (2) Оценката и класирането на всички постъпили в срок проектни предложения се осъществява по електронен път чрез ИСУН 2020 съгласно одобрените от Комитета за наблюдение на ОПОС 2014-2020 г. критерии и методология в срок до 30 (тридесет) работни дни от изтичане на крайния срок на приема при спразване на разпоредбите на чл. 44, ал. 1 и ал. 3 от ПМС № 161/2016 г.

**Чл. 4. (1)** Председателят на УС на МИГ назначава със заповед комисия за подбор на проектни предложения (оценителна комисия) до три дни след крайния срок за подаването на проектните предложения.

**(2)** В заповедта по ал. 1 се определят правата на достъп до ИСУН 2020 за всеки член на оценителната комисия и датата на първото заседание на комисията.

**(3)** В срок от един ден след издаването на заповедта по ал. 1, копие от нея се изпраща до Централното координационно звено (ЦКЗ) към Министерски съвет (МС) заедно със заявки за създаване на профили в ИСУН 2020 на членовете на оценителната комисия и до УО на ОПОС 2014-2020 г. с оглед създаване на оценителна комисия (сесия).

**(4)** Администрирането (създаването) на оценителна сесия за оценка на проектните предложения по процедурата се осъществява от представители на УО на ОПОС 2014-2020г., въз основа на заповедта за назначаване на оценителната комисия, след крайния срок за подаване на проектни предложения.

**(5)** Съсзаповедта по ал. 1 се определят и лица, които да извършат оценката на административния, финансов и оперативен капацитет на кандидатите по чл. 23, ал. 1. Лицата се опеределят от УО на ОПОС. За целта Председателят на Управителния съвет на МИГ в поканата по чл. 6. ал.1 изисква от УО на ОПОС определяне на помощник-оценители.

**Чл. 5. (1)** Две седмици преди изтичане на крайния срок за подаването на проектните предложения председателят на Управителния съвет на МИГ изпраща за съгласуване от УО на ОПОС списък на лицата, предвидени за участие в оценителната комисия (председател, секретар, основни и резервни членове, вкл. техните длъжности), опредлени от МИГ в зависимост от предмета на процедурата и броя на очакваните проектни предложения. Заедно със списъка на лицата се изпращат и автобиографии на същите, придружени с Декларации, потвърждаващи верността на данните в тях (Приложение № 10.1 към настоящите правила). При промяна на съгласувания списък с лицата, предвидени за участие в оценителната комисия, МИГ изпраща за съгласуване на УО на ОПОС новите лица, предвидени за включване в комисията за подбор на проектни предложения. При промяна в състава на вече сформираната оценителна комисия, МИГ преди да измени заповедта за сформиране на комисията, изпраща променените лица за съгласуване с УО на ОПОС.

**(2)** Структурният състав и изискванията към лицата, участващи в оценителната комисия, както и правилата на нейната работа се определят съобразно ПМС № 162/2016 г. и минималните изисквания по чл. 41, ал. 2 от ПМС № 161/2016 г.

**(3)** Делът на представителите на публичния сектор в оценителната комисия не може да превишава 50 на сто от имащите право на глас членове.

**(4)** В състава на оценителната комисия могат да бъдат включени и външни експерти-оценители. Председателят и секретарят на комисията не могат да бъдат външни оценители.

**(5)** Външните оценители могат да бъдат:

**1.** служители в държавната администрация, които не заемат длъжност в управляващия орган;

**2.** физически лица, избрани след провеждане на централизиран конкурс;

**3.** лица, избрани в съответствие със Закона за обществeните поръчки.

**(6)** Външните оценители трябва да отговарят на изискванията, посочени в ПМС № 162/2016г.

**(7)** В оценителния процес могат да участват и:

1. помощник-оценители, различни от определените в чл. 4, ал. 5;

2. наблюдатели, включително и от УО на ОПОС.

**Чл. 6. (1)** Не по-късно от една седмица преди издаване на заповедта по чл. 4, ал. 1, председателят на Управителния съвет наМИГ изпраща покана до УО на ОПОС 2014-2020 г. и до ЦКЗ за участие на наблюдатели. УО на ОПОС 2014-2020 г. има право да определи наблюдатели без право на глас във всяка оценителна сесия.

**(2)** Излъчените от УО на ОПОС 2014-2020 г. наблюдатели, трябва да отговарят на изискванията, посочени в ПМС № 161/2016 г.

**(3)** При констатиране на нарушения по процедурата, наблюдателят е длъжен писмено да информира ръководителя на УО на ОПОС 2014-2020 г. и Председателя на колективния управителен орган на МИГ.

**(4)** При възникване на обстоятелства, поради които председател, секретар/и, наблюдател или оценител, не може да изпълнява задълженията си, той се заменя с друго лице, което притежава необходимата квалификация и професионална компетентност за изпълнение на задачите и отговаря на изискванията посочени в ПМС № 161/2016 г. и ПМС № 162/2016 г., като за това се изменя и заповедта за назначаване на оценителна комисия по чл. 4, ал 1.

**(5)** Лицата по чл. 5, ал. 7, т. 1 и т. 2 не са членове на оценителната комисия. Те се определят със заповедта за назначаване на оценителната комисия по чл. 4, ал. 1, в която подробно се определят възложените им задачи в процеса на оценка.

**Чл. 7. (1)** В случай че до изтичането на крайния срок за приема няма постъпили проектни предложения или всички са оттеглени, председателят на оценителната комисия уведомява ръководителя на УО на ОПОС 2014 – 2020 г., който прекратява процедурата на основание чл. 36, ал. 3, т. 2 от Закона за управление на средствата от Европейските структурни и инвестиционни фондове (ЗУСЕСИФ).

**(2)** Прекратяването на процедурата по реда на ал. 1 се извършва със заповед на ръководителя на УО на ОПОС 2014-2020 г.

**Чл. 8**. **(1)** При процедура чрез подбор се извършва:

**1.** оценяване на всяко проектно предложение, подадено в определения в насоките за кандидатстване срок, в съответствие с указанията на УО на ОПОС 2014-2020 г. и критериите за оценка, одобрени от КН на ОПОС 2014-2020 г., което включва:

а) оценка на административното съответствие и допустимостта;

б) техническа и финансова оценка.

**2.** класиране на проектните предложения, чиято оценка е по-голяма или равна на минимално допустимата оценка за качество, определена в насоките за кандидатсване в низходящ ред.

**3.** определяне на проектни предложения, за които се предоставя финансова помощ.

**(2)** Всеки кандидат може писмено да оттегли своето проектно предложение от оценителния процес, като в този случай оценителната комисия не разглежда оттегленото предложение. Оттеглянето на предложението се записва в оценителния доклад.

**Чл. 9. (1)** Освен състава на оценителната комисия, заповедта по чл. 4, ал. 1 определя:

* 1. задачите на оценителната комисия, включително задачите на всеки от членовете на оценителната комисия при оценката на проектните предложения;
  2. начина на организиране на работата на оценителната комисия;
  3. срок за извършване на оценка на проектните предложения до 30 (тридесет) работни дни от изтичане на крайния срок на приема.

**(2)** При настъпване на обективни причини, поради които член на оценителната комисия не може да изпълнява задълженията си, той се замества от резервен член.

**Чл. 10.** Председателят на оценителната комисия:

* 1. ръководи организационно и методически работата на оценителната комисия, координира процеса на оценка в съответствие с процедурите, предвидени в ПМС № 161/2016 г. и ПМС № 162/2016 г. и осигурява нейната безпристрастност;
  2. организира цялата кореспонденция, свързана с оценката на проектните предложения и с оценката на капацитета на кандидатите по чл. 23, ал. 1;
  3. предоставя достъп на членовете на оценителната комисия до получените документи и пояснителна информация;
  4. изготвя протоколите от заседанията на оценителната комисия за стартиране на оценката и от отделните етапи на оценката, подписва протоколите и проверява дали те са подписани от секретаря/секретарите и всички членове на оценителната комисия, участвали в оценката на проектните предложения;
  5. извършва обобщаване на оценките на двата етапа в ИСУН 2020, попълва оценителни листове за оценка на административно съответствие и допустимост и техническа и финансова оценка за всяко едно, оценявано на съответния етап проектно предложение поотделно и проверява дали те са подписани от всички членове на оценителната комисия, участвали в оценката на проектните предложения;
  6. изготвя оценителен доклад на оценителната комисия, подписва оценителния доклад и проверява дали той е подписан от секретаря/секретарите и от всички членове на оценителната комисия;
  7. уведомява чрез ИСУН 2020 на ръководителя на УО на ОПОС 2014-2020г. за изготвения доклад за оценка на проектните предложения със съдържание съгласно ПМС № 161/2016г. в срок до 5 работни дни от одобряването на оценителния доклад от Управителния съвет на МИГ.
  8. уведомява чрез ИСУН 2020 на ръководителя на УО на ОПОС 2014-2020г. за изготвените доклади за оценка на капацитета на кандидатите.

**Чл. 11.** Права да оценяват проектните предложения имат единствено оценителите. Ролята на помощник-оценителите е ограничена само до това да дават становища съгласно задачите, които са им поставени със заповедта по чл.4, ал.1. Същите не могат да въвеждат оценки или друга информация в оценителната сесия.

**Чл. 12. (1)** В срок не по-късно от 2 работни дни от създаването на оценителната сесия за оценка на проектните предложения от УО на ОПОС 2014-2020 г., председателят на оценителната комисия организира работна среща на оценителната комисия за запознаване с правилата и начина на протичане на оценката, като при необходимост се провеждат и други работни срещи.

**(2)** Работната среща по ал. 1, включва:

1. запознаване на оценителите с техните права и задължения в оценителния процес;
2. запознаване с особеностите на процедурата за предоставяне на БФП (цели, индикатори, бюджет, критерии за допустимост на кандидатите, дейностите, разходите и др.);
3. запознаване с етапите на оценка и критериите за оценка;
4. запознаване с процедурата за извършване на оценка чрез системата ИСУН 2020.

**(3)** Членовете на оценителната комисия, включително председателят и секретаря/ите, помощник оценителите и наблюдателите, подписват декларации за липса на конфликт на интереси, поверителност и безпристрастност, веднага след като научат имената на кандидатите.

**Чл. 13.** Всеки член на оценителната комисия:

* 1. се запознава с разпределените му в ИСУН 2020 проектни предложения и насоките за кандидатстване;
  2. самостоятелно разглежда и оценява всяко разпределено му проектно предложение в модул „Оценителни сесии“ на ИСУН 2020;
  3. попълва оценителен лист за всяко разпределено му проектно предложение, в рамките на своята компетентност, определена в заповедта по чл. 4, ал. 1.

**Чл. 14.** **(1)** При оценката на проектни предложенията, освен правилата в настоящия ред за оценка, МИГ задължително прилага Указанията на УО на ОПОС 2014-2020 г. по чл. 37, ал. 1 от ПМС №161/2016 г., както и утвърдените от УС на МИГ насоки за кандидатстване по съответната процедура.

**(2)** Получените проектни предложения се проверяват за административно съответствие и допустимост. На техническа и финансова оценка подлежат само проектните предложения преминали етапа на административно съответствие и допустимост.

**(3)** Оценката на проектните предложения се извършва по критерии и методика, определени в насоките за кандидатстване. В насоките за кандидатстване се определя минимално допустимата оценка за качество на проектните предложения.

**(4)** Оценката на административното съответствие и допустимостта се извършва от членове на оценителната комисия, като те могат да бъдат подпомагани от помощник-оценители.

**Чл. 15**. Техническата и финансова оценка се извършва най-малко от двама членове на комисията независимо един от друг, като те могат да бъдат подпомагани от помощник-оценители. Окончателната оценка е средноаритметично между получените оценки. Когато проектно предложение е оценено от двама членове на комисията и между двете оценки има разлика от повече от 20 на сто от максималната възможна оценка, председателят на комисията възлага оценяването на трети оценител – член на комисията с право на глас. Окончателната оценка е средноаритметично от оценката на третия оценител и по-близката до неговата от първите две оценки. Окончателната оценка се оформя от оценката на третия оценител само в случаите, когато тя е средноаритметично от оценките на другите двама.

**Чл. 16. (1)** При необходимост, председателят на оценителната комисия изпраща чрез ИСУН 2020 на кандидата уведомление за установени от членовете ѝ нередовности при оценка на административното съответствие и допустимост, и допълнителна пояснителна информация при техническа и финансова оценка, като за целта определя разумен срок за тяхното отстраняване, който не може да бъде по-кратък от една седмица.

**(2)** За дата на получаване на уведомленията от съответния кандидат се счита датата на изпращането му от Председателя на оценителната комисия в ИСУН 2020.

**(3)** Уведомлението по ал. 1 съдържа и информация, че неотстраняването на нередовностите в срок може да доведе до прекратяване на производството по отношение на кандидата.

**(4)** Отстраняването на нередовностите и предоставянето на допълнителната пояснителна информация от страна на кандидата не може да води до подобряване на качеството на проектните предложения и до нарушаване на принципите на чл. 29, ал. 1, т. 1 и 2 от ЗУСЕСИФ.

**Чл. 17. (1)** Комуникацията по електронен път между кандидатите и оценителната комисия във връзка с оценката на проектните предложения и с оценка на капацитета се осъществява посредством ИСУН 2020. Въведените през модул „Оценителни сесии“, секция „Комуникация“ въпроси към съответния кандидат са достъпни за преглед и отговор от него.

**(2)** Председателят информира чрез електронно съобщение в ИСУН 2020 всички членове на оценителната комисия за получените от кандидата документи и/или допълнителна пояснителна информация.

**(3)** Председателят информира чрез електронно съобщение в ИСУН 2020 лицата по чл. 4, ал.5 за получените от кандидата допълнителни документи и разяснения във връзка с извършване на оценката по чл. 23, ал. 1.

**(4)** В случай, че кандидатът не представи изисканите документи/пояснителна информация в определения за това срок, председателят на оценителната комисия уведомява членовете на оценителната комисия, че такива не са постъпили.

**Чл. 18. (1)** При оценката на проектното предложение по критерий „*Кандидатът е потвърдил, че исканата безвъзмездната финансова помощ не е за финансиране на разходи, които вече са финансирани със средства от ЕСИФ или чрез други инструменти на Европейския съюз, както и с други публични средства, различни от тези на бенефициента.“*, се извършва проверка на:

**1.** представената от кандидата справка за изпълнение на проекти и дейности в сектора, в който е проектното предложение, в период от 10 години преди датата на кандидатстване по процедурата.

**2.** информацията в Информационна система за управление и наблюдение на структурните инструменти на ЕС в България, за програмен период 2007-2013 г. и в ИСУН 2020.

**(2)** Целта на проверката по ал. 1 еда се установилипса/наличие на двойно финансиране, чрез проверка на изпълнявани и изпълнени от кандидата сходни по вид дейности и/или проекти, които вече са финансирани със средства от Европейските структурни и инвестиционни фондове или чрез други инструменти на Европейския съюз, както и с други публични средства, различни от тези на кандидата.

**(3)** В случай, че при проверката по ал. 1 възникнесъмнение за наличие на двойно финансиране, лицето/лицата, извършващо/и оценката по критерий *„Кандидатът е потвърдил, че исканата безвъзмездната финансова помощ не е за финансиране на разходи, които вече са финансирани със средства от ЕСИФ или чрез други инструменти на Европейския съюз, както и с други публични средства, различни от тези на бенефициента.“* изисква/т чрез председателя на оценителната комисия, писмени становища от компетентните ведомства, предоставящи финансовата подкрепа.

**Чл. 19. (1)** Работата на оценителната комисия приключва с изготвяне на оценителен доклад със съдържание съгласно чл. 44, ал. 3 на ПМС № 161/2016 г. и чл. 20, ал. 2 от ПМС № 162/2016 г.

**(2)** Оценителната комисия предоставя доклада по ал. 1 на Управителния съвет на МИГ в срок до 1 работен ден от приключване на работата на комисията.

**(3)** Управителният съвет на МИГ се произнася с решение до 5 работни дни от получаване на доклада по ал. 1, като одобрява класирането или връща оценката и/или класирането за ново разглеждане.

**(4)** Решенията на Управителния съвет на МИГ се вземат с обикновено мнозинство на членовете.

**(5)** В срок до 5 работни дни от одобрението на оценителния доклад от органа по ал. 2, МИГ изпраща уведомително писмо до всеки кандидат за предварително одобряване или отхвърляне на проектното предложение с мотивите за отказ. Уведомленията се изпращат по един от следните начини: по електронна поща с електронен подпис, по факс с потвърждение за получаване на уведомлението и с писмо с обратна разписка.

**(6)** В срок до 3 работни дни от датата на получаване на уведомлението, кандидатите имат право да подадат възражения пред УО на ОПОС 2014 – 2020 г., в случай че проектните им предложения не са одобрени или са частично одобрени.

**(7)** МИГ изпраща документите, доказващи получаването на уведомлението от кандидатите, чиито проектни предложения не са одобрени или са частично одобрени, на УО на ОПОС 2014 – 2020 г. в еднодневен срок чрез ИСУН 2020.

**(8)** УО на ОПОС 2014 – 2020 г. се произнася по основателността на възражението по ал. 6 в срок до 10 работни дни от неговото получаване като:

1. връща проектното предложение за повторно извършване на процедурата по оценка;

2. потвърждава предварителното решение на МИГ.

**(9)** В срок до 5 работни дни от одобряване на оценителния доклад от УС на МИГ, МИГ прикачва в ИСУН 2020 всички документи, свързани с процеса на оценка (вкл. и доклада) и уведомява УО на ОПОС 2014-2020 г. за това.

**Чл. 20. (1)** В срок един месец от уведомяването по чл. 19, ал. 9, Управляващият орган на ОПОС 2014-2020г. извършва проверка на извършената оценка на постъпилите проектни предложения.

**(2)** Проверката по ал.1 завършва с доклад до ръководителя на УО на ОПОС 2014-2020 г., който се изпраща и на МИГ за информация.

**(3)** В случай че при проверката по ал.1 се установят допуснати несъответствия, се извършва оценка на извадков принцип на база на анализ на риска и при установяване на съществени несъответствия - цялостна проверка на оценката, извършена от МИГ, в срок до два месеца от уведомлението по чл. 19, ал. 9. При установяване на съществени нарушения, които не могат да бъдат отстранени, ръководителят на УО на ОПОС 2014-2020 г. не одобрява оценителния доклад и прекратява процедурата на основание чл. 36, ал. 3, т. 1 от ЗУСЕСИФ.

**(4)** В случай че при проверката по ал. 1 се установят допуснати нарушения, които могат да бъдат отстранени, ръководителят на УО на ОПОС 2014-2020 г. връща доклада за провеждане на оценяването и класирането от етапа, където са допуснати нарушенията.

(**5)** При одобрение на оценителния доклад, в двуседмичен срок ръководителят на УО на ОПОС 2014-2020 г. взема решение за предоставяне на безвъзмездна финансова помощ по всяко проектно предложение. Решението се обективира в административен договор с бенефициента, чието съдържание е определено в ЗУСЕСИФ. Одобреният проект и насоките за кандидатстване в частта, определяща условията за изпълнение, са неразделна част от договора. МИГ подписва договора като трета страна във връзка със задълженията по чл. 51 от ПМС №161/2016 г.

**(6)** При остатъчен финансов ресурс безвъзмездна финансова помощ може да бъде предоставена и за проектни предложения от списъка с резервните проектни предложения по чл. 44, ал. 3, т. 2 от ПМС №161/2016 г., по реда на тяхното класиране.

**(7)** При одобрен оценителен доклад УО на ОПОС 2014-2020 г. поканва кандидатите с одобрени проектни предложения да представят в 10-дневен срок доказателства, че отговарят на изискванията за бенефициент, включително на условията, посочени в насоките за кандидатстване, ако същите не са приложени към формуляра за кандидатстване.

**(8)** В 10-дневен срок от одобряването на оценителния доклад, съответно от изтичането на срока за представяне на доказателства, с цел подписването на административните договори, ръководителят на управляващия орган издава мотивирано решение, с което отказва предоставянето на безвъзмездна финансова помощ на основание чл. 38 от ЗУСЕСИФ.

**Чл. 21.** Извън случаите по чл. 20, ал. 3 и 4,ръководителят на УО на ОПОС 2014-2020 г. прекратява процедурата:

**1.** когато няма постъпили в срок проектни предложения или всички подадени предложения са оттеглени;

**2.** при спиране на финансирането по оперативната програма или на част от нея.

**Чл. 22.** В случай че процедурата се прекратява на основание чл. 36, ал. 3, т. 3 от ЗУСЕСИФ,когато към датата на спиране на финансирането по ОПОС 2014-2020 г. или на част от нея оценителна комисия не е сформирана, такава не се сформира.

**Чл. 23. (1)** Паралелно и независимо от оценката на проектните предложения се извършва оценка на капацитета на кандидатите по отношение на следните елементи:

* 1. административен капацитет на кандидатите (налични и необходими човешки ресурси, налични административни правила, информационна сигурност, наличие на система за документооборот и архивиране в организацията на бенефициента);
  2. капацитет за провеждане на финансов контрол (наличие на изградената система за финансово управление и контрол, наличие на правила за провеждане на мониторинг и управление на проекти и тяхното прилагане);
  3. капацитет да подготвят, провеждат и възлагат обществени поръчки.

**(2)** Оценката на капацитета се извършва въз основа на въпросник.

**(3)** Оценката по ал. 1 се извършва от лицата по чл. 4, ал. 5 от настоящите правила.

(**4)** При извършването на оценката МИГ има право да изисква от кандидата допълнителни документи и разяснения. Изискването на допълнителна информация се извършва чрез предаване на председателя на оценителната комисия заявка за допълнителна информация, която се изпраща заедно с уведомлението за установени нередовности, непълноти и/или несъответствия (ако има такива) през ИСУН 2020.

**(5)** Едновременно с докладите за оценка на проектните предложения се изготвя и доклад за оценка на капацитета и се предава за одобрение от УО на ОПОС 2014-2020 г.

**(6)** В резултат от оценката по ал. 1, се формулират препоръки за укрепване на капацитета. Резултатите от оценката на капацитета и предложените мерки за изпълнение на препоръките, се обективират в административния договор, който се сключва с всеки кандидат.

**(7)** Оценка на капацитета на кандидата не се извършва, в случай че такава вече е била извършена в рамките на 12 (дванадесет) календарни месеца от датата на издаване на последен одобрен доклад от оценка на капацитета на кандидата, подал проектно предложение по ОПОС 2014-2020 г. по предходна процедура.

**УО на ОПОС 2014-2020 г. си запазва правото да измени и/или допъли указанията при промяна на приложимото законодателство и/или минималните изискавания по чл. 41, ал. 2 от ПМС № 161/2016 г.**

Приложение № 10.1

**ДЕКЛАРАЦИЯ ЗА ДОСТОВЕРНОСТ НА ДАННИ**

Аз, долуподписаният …………………………………………………………………………………….

(*трите имена*)

**ДЕКЛАРИРАМ:**

Достоверността и истинността на заявените от мен данни и обстоятелства в приложената автобиография, във връзка с участието ми в оценка на проектни предложения по оперативна програма „Околна среда 2014-2020 г.“ по подхода ВОМР.

**Известна ми е наказателната отговорност по чл. 313 от Наказателния кодекс  
за деклариране на неверни обстоятелства.**

  Дата........................................ Декларатор: ……………………..